Beder du børn om en tegning af Gud, vil du nok stadig få en langskægget herre i en sky. Men det er et forældet billede. I hvert fald hvis man spørger Kathrine Fischer, der er sognepræst i Nørresundby. - Gud har slet ikke noget køn sådan helt generelt. Gud er uden for kønnets forståelse, påpeger Kathrine Fischer, da TV2 Nord møder hende i kirken. I England skriver avisen The Guardian at landets præsterne i øjeblikket bøvler med det spørgsmål: Hvem er Gud? Altså i kønsmæssig forstand. En ny-nedsat kommission skal derfor kigge på om præsternes prædiken kan blive kønsneutral. Men i Nørresundby er det altså allerede tilfældet. Delvist i hvert fald. Det kan selvfølgelig give nogle udfordringer til Fadervor, skulle man mene. Men ikke for Kathrine Fischer, når hun folder hænderne med menigheden. - Det er jo kulturelt og historisk, at der står han i biblen, men jeg synes godt, at når man møder en tekst, så kan vi gå ind og nuamcere den med vores sprog. Så når jeg læser biblen , så læser jeg den gerne med han, når jeg står her i kirkerummet og forkynder. Når jeg så i min prædiken gennemgår det igen, så kan jeg godt sådan være, hvad nu hvis der stod hun i stedet for han, hvad ville det så gøre for vores forståelse af Gud, forklarer Kathrine Fischer. Hun mener nemlig ikke at billedet af Gud som den skæggede mand i skyen kommer fra Biblen: -	Hvis man læser skrifter og siger hun foran, så får man et mere mangfoldigt billede af Gud. Det gør jeg, når jeg forbereder mig, siger hun. Kathrine Fischer mener ikke der skal pilles ved teksten i biblen. Fadervor skal ikke ændres - Der er ligesom flere aspekter af Gud, som vi bare lige skal blive ved med at åbne op for og være nysgerrige omkring. - Så fadervor skal ikke ændres til modervor? - Nej det skal den ikke. Ordvalg og køn er altså ikke vigtig ifølge sognepræsten. Men det er debatten. - Jeg håber, at om 10 år, når folk de taler om Gud, har en større forståelse af, hvem Gud er, og at det ikke kun er ham manden på skyen. At de også beskriver det her med, at der er noget større mellem himmel og jord, slutter Kathrine Fischer.
En engelsk kommision kigger på om Gud skal omtales kønsneutralt. Men det gør nordjysk præst allerede.